Urmareste Modifică dimensiunea fontului: Play

Bucureşti, 21 mar /Agerpres/ - Preşedintele PSD, Victor Ponta, le-a atras sâmbătă atenţia colegilor de partid că turul doi al alegerilor prezidenţiale înseamnă emoţie şi a arătat că a greşit considerând, la fel ca şi Adrian Năstase, că aceste alegeri se câştigă doar cu raţiune.



"Am mai greşit un lucru, ca şi Adrian Năstase în 2004, crezând că alegerile prezidenţiale se câştigă doar cu raţiune, cu prezentarea a ceea ce ai făcut. Nu-i adevărat. Turul doi înseamnă emoţii, înseamnă vot contra stânga şi da, am făcut aceeaşi greşeală. (...) Şi eu dacă trăiam în străinătate şi vedeam la televizor ce-i la secţiile de vot aş fi venit să votez contra lui Ponta, că el e de vină pentru ceea ce s-a întâmplat. Dacă şi eu citeam cu două zile înainte de turul doi că Ponta şi Tăriceanu vor să renunţe la cota unică (...) aş fi venit la vot să nu-mi oprească cota unică", a spus Ponta.



El a adăugat că o altă temă de campanie negativă la adresa sa a fost "Ponta bagă România în Rusia".



"Dacă aş fi văzut la televizor că îi spune unui ministru, o doamnă pe care o apreciez şi o iubesc, 'Fă Doino', aş fi spus cum să aleg preşedinte pe cineva...? Deci vă rog să ne gândim foarte bine că trebuie să avem realizări, trebuie să avem proiecte, dar nu trebuie să uităm în special turul doi al alegerilor întotdeauna este cu emoţii. Şi în 2019 dacă vrem să câştigăm atunci trebuie să înţelegem acest adevăr cu care ne-am confruntat de fiecare dată în alegerile din turul doi. Îmi cer iertate tuturor celor care s-au considerat lezaţi de ceea ce au văzut, de ceea ce am greşit, dar nu vreau să uit un lucru: în 16 noiembrie, atunci când am pierdut, peste 5 milioane de concetăţeni ai mei au venit şi au votat un candidat la 42 de ani pentru funcţia de preşedinte. Vreau să le mulţumesc tuturor, vreau să le spun că dacă nu am renunţat la funcţia de prim-ministru şi la cea de preşedinte al PSD, a fost tocmai la gândul că acei oameni de-abia atunci vor fi dezamăgiţi, vor spune:' Noi am venit să votăm şi tu dai bir cu fugiţii'", a mai spus preşedintele PSD. AGERPRES/(A-autor: Cătălina Matei, editor: Antonia Niţă)